title: Odluka Vijeća (EU) 2021/1172 od 18. lipnja 2021. o sklapanju, u ime Europske unije, Sporazuma u pogledu vremenskih ograničenja dogovora o osiguravanju zrakoplova s posadom između Europske unije, Sjedinjenih Američkih Država, Islanda i Kraljevine Norveške

text:
                  19.7.2021

                  HR

                  Službeni list Europske unije

                  L 256/1

         ODLUKA VIJEĆA (EU) 2021/1172
         od 18. lipnja 2021.
         o sklapanju, u ime Europske unije, Sporazuma u pogledu vremenskih ograničenja dogovora o osiguravanju zrakoplova s posadom između Europske unije, Sjedinjenih Američkih Država, Islanda i Kraljevine Norveške
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebice njegov članak 100. stavak 2. u vezi s člankom 218. stavkom 6. drugim podstavkom točkom (a),
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     U skladu s Odlukom Vijeća (EU) 2019/1580 (2) Sporazum u pogledu vremenskih ograničenja dogovora o osiguravanju zrakoplova s posadom između Europske unije, Sjedinjenih Američkih Država, Islanda i Kraljevine Norveške („Sporazum”) (3), potpisan je 27. kolovoza 2019., podložno njegovu kasnijem sklapanju. Sporazum priložen Odluci (EU) 2019/1580 zajedno s Memorandumom o savjetovanju (4) privremeno se primjenjuje od datuma potpisivanja Sporazuma.

                     (2)

                     Kako je predviđeno Zajedničkom izjavom koja je sastavni dio Sporazuma i Odlukom (EU) 2019/1580, Sporazum, koji je potpisan na engleskom jeziku, sastavljen je i na drugim službenim jezicima Unije, a te dodatne jezične verzije treba ovjeriti razmjenom pisama između stranaka.

                     (3)

                     Sporazum bi trebalo odobriti,

               DONIJELO JE OVU ODLUKU:

            Članak 1.
            Sporazum u pogledu vremenskih ograničenja dogovora o osiguravanju zrakoplova s posadom između Europske unije, Sjedinjenih Američkih Država, Islanda i Kraljevine Norveške, čiji je Zajednička izjava sastavni dio, odobravaju se u ime Unije. (5)

            Članak 2.
            Predsjednik Vijeća u ime Unije šalje obavijest predviđenu u članku 7. stavku 1. Sporazuma (6)
               2.

            Članak 3.
            Ova Odluka stupa na snagu na dan donošenja.

            Sastavljeno u Luxembourgu 18. lipnja 2021.

                  Za Vijeće

                  Predsjednik

               J. LEÃO

            (1)  Suglasnost od 18. svibnja 2021. (još nije objavljena u Službenom listu).

            (2)  Odluka Vijeća (EU) 2019/1580 od 18. srpnja 2019. o potpisivanju, u ime Europske unije, i privremenoj primjeni Sporazuma u pogledu vremenskih ograničenja dogovora o osiguravanju zrakoplova s posadom između Europske unije, Sjedinjenih Američkih Država, Islanda i Kraljevine Norveške (SL L 245, 25.9.2019., str. 1.).

            (3)  Sporazum u pogledu vremenskih ograničenja dogovora o osiguravanju zrakoplova s posadom (SL L 245, 25.9.2019., str. 3.).

            (4)  Za Memorandum o savjetovanju vidjeti dokument ST 11100/19 na http://register.consilium.europa.eu.

            (5)  Tekst Sporazuma objavljen je u SL L 245, 25.9.2019., str. 3., zajedno s odlukom o potpisivanju.

            (6)  Glavno tajništvo Vijeća objavit će datum stupanja na snagu Sporazuma u Službenom listu Europske unije.


title: Odluka Vijeća (EU) 2021/1180 od 13. srpnja 2021. o stajalištu koje treba zauzeti u ime Europske unije u pisanom postupku od strane sudionica Sporazuma o službeno podupiranim izvoznim kreditima u pogledu donošenja odluke o izmjeni odredaba o komercijalnim referentnim kamatnim stopama Sporazuma

text:
                  19.7.2021

                  HR

                  Službeni list Europske unije

                  L 256/97

         ODLUKA VIJEĆA (EU) 2021/1180
         od 13. srpnja 2021.
         o stajalištu koje treba zauzeti u ime Europske unije u pisanom postupku od strane sudionica Sporazuma o službeno podupiranim izvoznim kreditima u pogledu donošenja odluke o izmjeni odredaba o komercijalnim referentnim kamatnim stopama Sporazuma
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Smjernice sadržane u Sporazumu o službeno podupiranim izvoznim kreditima („Sporazum”) razvijenom u okviru Organizacije za gospodarsku suradnju i razvoj, primjenjuju se u Uniji na temelju Uredbe (EU) br. 1233/2011 Europskog parlamenta i Vijeća (1).

                     (2)

                     Na temelju članka 63. Sporazuma stranke Sporazuma („sudionice”) trebale bi periodično revidirati sustav za određivanje komercijalnih referentnih kamatnih stopa („CIRR-ovi”) da bi osigurale da stope o kojima je izdana obavijest odražavaju trenutačne tržišne uvjete i ispunjavaju ciljeve na kojima se taj sustav temelji. Takve revizije trebale bi obuhvaćati i maržu koja se dodaje pri primjeni tih stopa.

                     (3)

                     Sudionice u pisanom postupku odlučuju o predviđenoj odluci o izmjeni odredaba o CIRR-ovima utvrđenim u Prilogu XVI. Sporazumu.

                     (4)

                     Predviđenom odlukom o izmjeni odredaba o CIRR-ovima trebalo bi pružiti veću usklađenost politika i ujednačiti prakse kreditiranja, čime bi se postigli ravnopravniji uvjeti među sudionicama. Nadalje, tom odlukom fiksne kamatne stope koje se nude u službeno podupiranim izvoznim kreditima trebale bi se približiti tržišnim stopama i osigurati da su te fiksne kamatne stope bolje prilagođene uvjetima koji se nude na privatnom financijskom tržištu. Prijelazno razdoblje od dvije godine trebalo bi agencijama za kreditiranje izvoza omogućiti dovoljno vremena za donošenje novih smjernica i obavješćivanje o njima.

                     (5)

                     Primjereno je utvrditi stajalište koje treba zauzeti u ime Unije u pogledu odluke koju sudionice trebaju donijeti u pisanom postupku jer će predviđena odluka o izmjeni odredaba o CIRR-ovima biti obvezujuća za Uniju i moći će presudno utjecati na sadržaj prava Unije na temelju članka 2. Uredbe (EU) br. 1233/2011,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u pisanom postupku od strane sudionica Sporazuma o službeno podupiranim izvoznim kreditima u pogledu donošenja odluke o izmjeni odredaba o komercijalnim referentnim kamatnim stopama temelji se na nacrtu odluke sudionica Sporazuma (2).

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 13. srpnja 2021.

                  Za Vijeće

                  Predsjednik

               A. ŠIRCELJ

            (1)  Uredba (EU) br. 1233/2011 Europskog parlamenta i Vijeća od 16. studenoga 2011. o primjeni određenih smjernica u području službeno podupiranih izvoznih kredita i o stavljanju izvan snage odluka Vijeća 2001/76/EZ i 2001/77/EZ (SL L 326, 8.12.2011., str. 45.).

            (2)  Vidjeti dokument ST 10046/21 na http://register.consilium.europa.eu


title: Odluka Vijeća (EU) 2021/1181 od 13. srpnja 2021. o stajalištu koje treba zauzeti u ime Europske unije u okviru Odbora za trgovinu osnovanog Sporazumom o slobodnoj trgovini između Europske unije i Socijalističke Republike Vijetnama u pogledu donošenja poslovnika Odbora za trgovinu

text:
                  19.7.2021

                  HR

                  Službeni list Europske unije

                  L 256/99

         ODLUKA VIJEĆA (EU) 2021/1181
         od 13. srpnja 2021.
         o stajalištu koje treba zauzeti u ime Europske unije u okviru Odbora za trgovinu osnovanog Sporazumom o slobodnoj trgovini između Europske unije i Socijalističke Republike Vijetnama u pogledu donošenja poslovnika Odbora za trgovinu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 91. stavak 1., članak 100. stavak 2. i članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Sporazum o slobodnoj trgovini između Europske unije i Socijalističke Republike Vijetnama („Sporazum”) Unija je sklopila Odlukom Vijeća (EU) 2020/753 (1) i stupio je na snagu 1. kolovoza 2020.

                     (2)

                     U skladu s člankom 17.1. stavkom 4. točkom (f) Sporazuma Odbor za trgovinu osnovan Sporazumom („Odbor za trgovinu”) može donijeti svoj poslovnik.

                     (3)

                     Kako je predviđeno Sporazumom, Odbor za trgovinu na svojem prvom sastanku donosi svoj poslovnik.

                     (4)

                     Stoga je primjereno utvrditi stajalište koje treba zauzeti u ime Unije u okviru Odbora za trgovinu u pogledu donošenja poslovnika Odbora za trgovinu kako bi se osigurala djelotvorna provedba Sporazuma.

                     (5)

                     Stajalište Unije u okviru Odbora za trgovinu trebalo bi se temeljiti na nacrtu odluke Odbora za trgovinu,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije na prvom sastanku Odbora za trgovinu osnovanog Sporazumom o slobodnoj trgovini između Europske unije i Socijalističke Republike Vijetnama u pogledu donošenja poslovnika Odbora za trgovinu temelji se na nacrtu odluke Odbora za trgovinu (2).

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 13. srpnja 2021.

                  Za Vijeće

                  Predsjednik

               A. ŠIRCELJ

            (1)  Odluka Vijeća (EU) 2020/753 od 30. ožujka 2020. o sklapanju Sporazuma o slobodnoj trgovini između Europske unije i Socijalističke Republike Vijetnama (SL L 186, 12.6.2020., str. 1.).

            (2)  Vidjeti dokument ST 10040/21 na http://register.consilium.europa.eu.


title: Odluka Vijeća (ZVSP) 2021/1192 od 19. srpnja 2021. o ažuriranju popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP o primjeni posebnih mjera u borbi protiv terorizma i o stavljanju izvan snage Odluke (ZVSP) 2021/142

text:
                  20.7.2021

                  HR

                  Službeni list Europske unije

                  L 258/42

         ODLUKA VIJEĆA (ZVSP) 2021/1192
         od 19. srpnja 2021.
         o ažuriranju popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP o primjeni posebnih mjera u borbi protiv terorizma i o stavljanju izvan snage Odluke (ZVSP) 2021/142
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 27. prosinca 2001. donijelo Zajedničko stajalište 2001/931/ZVSP (1).

                     (2)

                     Vijeće je 5. veljače 2021. donijelo Odluku (ZVSP) 2021/142 (2) o ažuriranju popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP („popis”).

                     (3)

                     U skladu s člankom 1. stavkom 6. Zajedničkog stajališta 2001/931/ZVSP potrebno je redovito preispitivati imena osoba, skupina i subjekata navedenih na popisu kako bi se osiguralo da postoje razlozi za njihovo zadržavanje na popisu.

                     (4)

                     U ovoj je Odluci naveden rezultat preispitivanja koje je Vijeće provelo u vezi s osobama, skupinama i subjektima na koje se primjenjuju članci 2., 3. i 4. Zajedničkog stajališta 2001/931/ZVSP.

                     (5)

                     Vijeće se uvjerilo u to da su nadležna tijela, kako su navedena u članku 1. stavku 4. Zajedničkog stajališta 2001/931/ZVSP, donijela odluke u pogledu svih osoba, skupina i subjekata navedenih na popisu o tome da su bili uključeni u teroristička djela u smislu članka 1. stavaka 2. i 3. Zajedničkog stajališta 2001/931/ZVSP. Vijeće je također zaključilo da bi se na osobe, skupine i subjekte na koje se primjenjuju članci 2., 3. i 4. Zajedničkog stajališta 2001/931/ZVSP trebale i dalje primjenjivati posebne mjere ograničavanja predviđene u Zajedničkom stajalištu 2001/931/ZVSP.

                     (6)

                     Popis bi trebalo na odgovarajući način ažurirati, a Odluku (ZVSP) 2021/142 trebalo bi staviti izvan snage,

               DONIJELO JE OVU ODLUKU:

            Članak 1.
            Popis osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP naveden je u Prilogu ovoj Odluci.

            Članak 2.
            Odluka (ZVSP) 2021/142 stavlja se izvan snage.

            Članak 3.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 19. srpnja 2021.

                  Za Vijeće

                  Predsjednik

               J. PODGORŠEK

            (1)  Zajedničko stajalište Vijeća 2001/931/ZVSP od 27. prosinca 2001. o primjeni posebnih mjera u borbi protiv terorizma (SL L 344, 28.12.2001., str. 93.).

            (2)  Odluka Vijeća (ZVSP) 2021/142 od 5. veljače 2021. o ažuriranju popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP o primjeni posebnih mjera u borbi protiv terorizma i o stavljanju izvan snage Odluke (ZVSP) 2020/1132 (SL L 43, 8.2.2021., str. 14.).

            PRILOG

               POPIS OSOBA, SKUPINA I SUBJEKATA IZ ČLANKA 1.

            I.   OSOBE

                        1.

                        ABDOLLAHI Hamed (također poznat kao Mustafa Abdullahi), rođen 11.8.1960. u Iranu. Broj putovnice: D9004878.

                        2.

                        AL-NASSER, Abdelkarim Hussein Mohamed, rođen u Al Ihsi (Saudijska Arabija), državljanin Saudijske Arabije.

                        3.

                        AL YACOUB, Ibrahim Salih Mohammed, rođen 16.10.1966. u Tarutu (Saudijska Arabija), državljanin Saudijske Arabije.

                        4.

                        ARBABSIAR Manssor (također poznat kao Mansour Arbabsiar), rođen 6.3.1955. ili 15.3.1955. u Iranu. Državljanin Irana i SAD-a, broj putovnice: C2002515 (Iran); broj putovnice: 477845448 (SAD). Broj nacionalne osobne isprave: 07442833, datum isteka 15.3.2016. (vozačka dozvola SAD-a).

                        5.

                        ASSADI Assadollah, rođen 22.12.1971. u Teheranu (Iran), državljanin Irana. Broj iranske diplomatske putovnice: D9016657.

                        6.

                        BOUYERI, Mohammed (također poznat kao Abu ZUBAIR, također poznat kao SOBIAR, također poznat kao Abu ZOUBAIR), rođen 8.3.1978. u Amsterdamu (Nizozemska).

                        7.

                        EL HAJJ, Hassan Hassan, rođen 22.3.1988. u Zaghdraiyi, okrug Sidon, Libanon, državljanin Kanade. Broj putovnice: JX446643 (Kanada).

                        8.

                        HASHEMI MOGHADAM Saeid, rođen 6.8.1962. u Teheranu (Iran), državljanin Irana. Broj putovnice: D9016290, valjana do 4.2.2019.

                        9.

                        IZZ-AL-DIN, Hasan (također poznat kao GARBAYA, Ahmed, također poznat kao SA-ID, također poznat kao SALWWAN, Samir), rođen 1963. u Libanonu, državljanin Libanona.

                        10.

                        MELIAD, Farah, rođen 5.11.1980. u Sydneyju (Australija), državljanin Australije. Broj putovnice: M2719127 (Australija).

                        11.

                        MOHAMMED, Khalid Shaikh (također poznat kao ALI, Salem, također poznat kao BIN KHALID, Fahd Bin Adballah, također poznat kao HENIN, Ashraf Refaat Nabith, također poznat kao WADOOD, Khalid Adbul), rođen 14.4.1965. ili 1.3.1964. u Pakistanu, broj putovnice 488555.

                        12.

                        ŞANLI, Dalokay (također poznat kao Sinan), rođen 13.10.1976. u Pülümüru (Turska).

                        13.

                        SHAHLAI Abdul Reza (također poznat kao Abdol Reza Shala’i, također poznat kao Abd-al Reza Shalai, također poznat kao Abdorreza Shahlai, također poznat kao Abdolreza Shahla’i, također poznat kao Abdul-Reza Shahlaee, također poznat kao Hajj Yusef, također poznat kao Haji Yusif, također poznat kao Hajji Yasir, također poznat kao Hajji Yusif, također poznat kao Yusuf Abu-al-Karkh), rođen oko 1957. u Iranu. Adrese: 1. Kermanshah, Iran, 2. Vojna baza Mehran, provincija Ilam, Iran.

                        14.

                        SHAKURI Ali Gholam, rođen oko 1965. u Teheranu, Iran.

                  II.   SKUPINE I SUBJEKTI

                        1.

                        „Abu Nidal Organisation” (Organizacija Abu Nidal) — „ANO” (također poznata kao „Fatah Revolutionary Council” (Revolucionarno vijeće Fataha), također poznata kao „Arab Revolutionary Brigades” (Arapske revolucionarne brigade), također poznata kao „Black September” (Crni rujan), također poznata kao „Revolutionary Organisation of Socialist Muslims” (Revolucionarna organizacija socijalističkih muslimana)).

                        2.

                        „Al-Aqsa Martyrs' Brigade” (Brigada mučenika Al-Aqse).

                        3.

                        „Al-Aqsa e.V”.

                        4.

                        „Babbar Khalsa”.

                        5.

                        „Communist Party of the Philippines” (Komunistička partija Filipina), uključujući „New People’s Army” (Nova narodna vojska) — „NPA”, Filipini.

                        6.

                        „Directorate for Internal Security of the Iranian Ministry for Intelligence and Security” (Uprava za unutarnju sigurnost iranskog Ministarstva obavještajne djelatnosti i sigurnosti).

                        7.

                        „Gama’a al-Islamiyya” (također poznata kao „Al-Gama’a al-Islamiyya”) („Islamic Group” (Islamska skupina) — „IG”).

                        8.

                        „İslami Büyük Doğu Akıncılar Cephesi” — „IBDA-C” („Great Islamic Eastern Warriors Front”) (Fronta ratnika velikog islamskog istoka).

                        9.

                        „Hamas”, uključujući „Hamas-Izz al-Din al-Qassem”.

                        10.

                        „Hizballah Military Wing” (Vojno krilo Hezbolaha) (također poznato kao „Hezbollah Military Wing”, također poznato kao „Hizbullah Military Wing”, također poznato kao „Hizbollah Military Wing”, također poznato kao „Hezballah Military Wing”, također poznato kao „Hisbollah Military Wing”, također poznato kao „Hizbu’llah Military Wing”, također poznato kao „Hizb Allah Military Wing”, također poznato kao „Jihad Council” (Vijeće džihada) (kao i sve jedinice koje su mu podređene, uključujući Organizaciju za vanjsku sigurnost)).

                        11.

                        „Hizbul Mujahideen” — „HM”.

                        12.

                        „Khalistan Zindabad Force” (Snage Khalistan Zindabad) — „KZF”.

                        13.

                        „Kurdistan Workers’ Party” (Kurdistanska radnička stranka) — „PKK” (također poznata kao „KADEK”, također poznata kao „KONGRA-GEL”).

                        14.

                        „Liberation Tigers of Tamil Eelam” (Oslobodilački tigrovi tamilskog Eelama) — „LTTE”.

                        15.

                        „Ejército de Liberación Nacional” („National Liberation Army”) (Nacionalna oslobodilačka vojska).

                        16.

                        „Palestinian Islamic Jihad” (Palestinski islamski džihad) — „PIJ”.

                        17.

                        „Popular Front for the Liberation of Palestine” (Narodna fronta za oslobođenje Palestine) — „PFLP”.

                        18.

                        „Popular Front for the Liberation of Palestine — General Command” (Narodna fronta za oslobođenje Palestine — Glavni stožer) (također poznata kao „PFLP — General Command” (PFLP — Glavni stožer)).

                        19.

                        „Devrimci Halk Kurtuluș Partisi-Cephesi” — „DHKP/C” (također poznata kao „Devrimci Sol” („Revolutionary Left”) (Revolucionarna ljevica), također poznata kao „Dev Sol”) („Revolutionary People’s Liberation Army/Front/Party”) (Narodna oslobodilačka revolucionarna vojska/fronta/stranka).

                        20.

                        „Sendero Luminoso” — „SL” („Shining Path”) (Osvijetljeni put).

                        21.

                        „Teyrbazen Azadiya Kurdistan” — „TAK” (također poznata kao „Kurdistan Freedom Falcons” (Kurdistanski sokoli slobode), također poznata kao „Kurdistan Freedom Hawks” (Kurdistanski jastrebovi slobode)).


title: Odluka Vijeća (ZVSP) 2021/1193 od 19. srpnja 2021. o produljenju mandata posebnog predstavnika Europske unije u Bosni i Hercegovini te o izmjeni Odluke (ZVSP) 2019/1340

text:
                  20.7.2021

                  HR

                  Službeni list Europske unije

                  L 258/46

         ODLUKA VIJEĆA (ZVSP) 2021/1193
         od 19. srpnja 2021.
         o produljenju mandata posebnog predstavnika Europske unije u Bosni i Hercegovini te o izmjeni Odluke (ZVSP) 2019/1340
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 8. kolovoza 2019. donijelo Odluku (ZVSP) 2019/1340 (1) o imenovanju g. Johanna SATTLERA posebnim predstavnikom Europske unije (PPEU) u Bosni i Hercegovini. Mandat PPEU-a istječe 31. kolovoza 2021.

                     (2)

                     Mandat PPEU-a trebalo bi produljiti za razdoblje od 24 mjeseca te bi trebalo utvrditi novi financijski referentni iznos za razdoblje od 1. rujna 2021. do 31. kolovoza 2023.

                     (3)

                     PPEU će provoditi mandat u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

               DONIJELO JE OVU ODLUKU:

            Članak 1.
            Mandat g. Johanna SATTLERA kao posebnog predstavnika Europske unije (PPEU) u Bosni i Hercegovini produljuje se do 31. kolovoza 2023. Vijeće može odlučiti o produljenju ili ranijem završetku mandata PPEU-a na temelju procjene Političkog i sigurnosnog odbora i prijedloga Visokog predstavnika Unije za vanjske poslove i sigurnosnu politiku.

            Članak 2.
            Odluka (ZVSP) 2019/1340 mijenja se kako slijedi:

                        1.

                        u članku 5. stavku 1. dodaje se sljedeći podstavak:
                        „Financijski referentni iznos namijenjen pokrivanju rashoda povezanih s mandatom PPEU-a za razdoblje od 1. rujna 2021. do 31. kolovoza 2023. iznosi 12 800 000 EUR.”;

                        2.

                        u članku 14. druga rečenica zamjenjuje se sljedećim:
                        „PPEU Vijeću, VP-u i Komisiji podnosi redovita izvješća o napretku, a do 31. svibnja 2023. završno sveobuhvatno izvješće o provedbi mandata.”.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 19. srpnja 2021.

                  Za Vijeće

                  Predsjednik

               J. PODGORŠEK

            (1)  Odluka Vijeća (ZVSP) 2019/1340 od 8. kolovoza 2019. o imenovanju posebnog predstavnika Europske unije u Bosni i Hercegovini (SL L 209, 9.8.2019., str. 10.).


title: Odluka Vijeća (ZVSP) 2021/1194 od 19. srpnja 2021. o produljenju mandata posebnog predstavnika Europske unije u Kosovu (Ovim se nazivom ne dovode u pitanje stajališta o statusu te je on u skladu s RVSUN-om 1244 (1999) i mišljenjem Međunarodnog suda o proglašenju neovisnosti Kosova.) te o izmjeni Odluke (ZVSP) 2020/1135

text:
                  20.7.2021

                  HR

                  Službeni list Europske unije

                  L 258/48

         ODLUKA VIJEĆA (ZVSP) 2021/1194
         od 19. srpnja 2021.
         o produljenju mandata posebnog predstavnika Europske unije u Kosovu (*) te o izmjeni Odluke (ZVSP) 2020/1135
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 30. srpnja 2020. donijelo Odluku (ZVSP) 2020/1135 (1) o imenovanju g. Tomáša SZUNYOGA posebnim predstavnikom Europske unije (PPEU) u Kosovu. Mandat PPEU-a istječe 31. kolovoza 2021.

                     (2)

                     Mandat PPEU-a trebalo bi produljiti za razdoblje od 24 mjeseca te bi trebalo utvrditi novi financijski referentni iznos za razdoblje od 1. rujna 2021. do 31. kolovoza 2023.

                     (3)

                     PPEU će provoditi mandat u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

               DONIJELO JE OVU ODLUKU:

            Članak 1.
            Mandat g. Tomáša SZUNYOGA kao posebnog predstavnika Europske unije (PPEU) u Kosovu produljuje se do 31. kolovoza 2023. Vijeće može odlučiti o produljenju ili ranijem završetku mandata PPEU-a na temelju procjene Političkog i sigurnosnog odbora i prijedloga Visokog predstavnika Unije za vanjske poslove i sigurnosnu politiku.

            Članak 2.
            Odluka (ZVSP) 2020/1135 mijenja se kako slijedi:

                        1.

                        u članku 5. stavku 1. dodaje se sljedeći podstavak:
                        „Financijski referentni iznos namijenjen pokrivanju rashoda povezanih s mandatom PPEU-a za razdoblje od 1. rujna 2021. do 31. kolovoza 2023. iznosi 6 600 000 EUR.”;

                        2.

                        u članku 14. druga rečenica zamjenjuje se sljedećim:
                        „PPEU Vijeću, VP-u i Komisiji podnosi redovita izvješća o napretku, a do 31. svibnja 2023. završno sveobuhvatno izvješće o provedbi mandata.”.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 19. srpnja 2021.

                  Za Vijeće

                  Predsjednik

               J. PODGORŠEK

            (*)  Ovim se nazivom ne dovode u pitanje stajališta o statusu te je on u skladu s RVSUN-om 1244 (1999) i mišljenjem Međunarodnog suda o proglašenju neovisnosti Kosova.

            (1)  Odluka Vijeća (ZVSP) 2020/1135 od 30. srpnja 2020. o imenovanju posebnog predstavnika Europske unije u Kosovu (SL L 247, 31.7.2020., str. 25.).


title: Odluka Vijeća (ZVSP) 2021/1200 od 19. srpnja 2021. o produljenju mandata predsjedatelja Vojnog odbora Europske unije i imenovanju sljedećeg predsjedatelja Vojnog odbora Europske unije

text:
                  21.7.2021

                  HR

                  Službeni list Europske unije

                  L 259/6

         ODLUKA VIJEĆA (ZVSP) 2021/1200
         od 19. srpnja 2021.
         o produljenju mandata predsjedatelja Vojnog odbora Europske unije i imenovanju sljedećeg predsjedatelja Vojnog odbora Europske unije
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 240.,
         uzimajući u obzir Odluku Vijeća 2001/79/ZVSP od 22. siječnja 2001. o osnivanju Vojnog odbora Europske unije (1), a posebno njezin članak 3.,
         budući da:

                     (1)

                     Na temelju Odluke 2001/79/ZVSP predsjedatelja Vojnog odbora Europske unije („Vojni odbor”) imenuje Vijeće na preporuku Vojnog odbora koji se sastaje na razini načelnika stožera. U skladu s tom odlukom mandat predsjedatelja Vojnog odbora iznosi tri godine, osim ako Vijeće odluči drukčije.

                     (2)

                     Odlukom (ZVSP) 2018/297 (2) Vijeće je 20. veljače 2018. imenovalo generala Claudija GRAZIANA predsjedateljem Vojnog odbora iznimno na razdoblje od tri i pol godine od 6. studenoga 2018.

                     (3)

                     Na sastanku 19. svibnja 2021. Vojni odbor koji se sastao na razini načelnika stožera preporučio je da se generala Roberta BRIEGERA imenuje predsjedateljem Vojnog odbora na razdoblje od tri godine počevši od 1. lipnja 2022.

                     (4)

                     Mandat generala Claudija GRAZIANA kao predsjedatelja Vojnog odbora trebalo bi stoga produljiti do početka mandata generala Roberta BRIEGERA.

                     (5)

                     Generala Roberta BRIEGERA trebalo bi imenovati predsjedateljem Vojnog odbora od 1. lipnja 2022. do 31. svibnja 2025.,

               DONIJELO JE OVU ODLUKU:

            Članak 1.
            Mandat generala Claudija GRAZIANA kao predsjedatelja Vojnog odbora Europske unije produljuje se do 31. svibnja 2022.

            Članak 2.
            General Robert BRIEGER imenuje se predsjedateljem Vojnog odbora Europske unije od 1. lipnja 2022. do 31. svibnja 2025.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 19. srpnja 2021.

                  Za Vijeće

                  Predsjednica

               J. PODGORŠEK

            (1)  SL L 27, 30.1.2001., str. 4.

            (2)  Odluka Vijeća (ZVSP) 2018/297 od 20. veljače 2018. o imenovanju predsjedatelja Vojnog odbora Europske unije (SL L 56, 28.2.2018., str. 33.).


title: Odluka Vijeća (EU) 2021/1197 od 13. srpnja 2021. o sklapanju, u ime Unije, Sporazuma u obliku razmjene pisama između Europske unije i Republike Indonezije na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uvrštene u raspored EU-a CLXXV. zbog povlačenja Ujedinjene Kraljevine iz Europske unije

text:
                  21.7.2021

                  HR

                  Službeni list Europske unije

                  L 260/1

         ODLUKA VIJEĆA (EU) 2021/1197
         od 13. srpnja 2021.
         o sklapanju, u ime Unije, Sporazuma u obliku razmjene pisama između Europske unije i Republike Indonezije na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uvrštene u raspored EU-a CLXXV. zbog povlačenja Ujedinjene Kraljevine iz Europske unije
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 6. drugim podstavkom točkom (a) podtočkom v.,
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     Vijeće je 15. lipnja 2018. ovlastilo Komisiju da otvori pregovore na temelju članka XXVIII. Općeg sporazuma o carinama i trgovini (GATT) iz 1994. o raspodjeli carinskih kvota uvrštenih u raspored EU-a CLXXV. zbog povlačenja Ujedinjene Kraljevine iz Unije.

                     (2)

                     Pregovori s Indonezijom su zaključeni te je Sporazum u obliku razmjene pisama između Europske unije i Republike Indonezije na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uvrštene u raspored EU-a CLXXV. zbog povlačenja Ujedinjene Kraljevine iz Europske unije („Sporazum”) parafiran 28. siječnja 2021.

                     (3)

                     Sporazum je potpisan u ime Unije 11. svibnja 2021., podložno njegovu kasnijem sklapanju, u skladu s Odlukom Vijeća (EU) 2021/516 (2).

                     (4)

                     Sporazum bi trebalo odobriti,

               DONIJELO JE OVU ODLUKU:

            Članak 1.
            Sporazum u obliku razmjene pisama između Europske unije i Republike Indonezije na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uvrštene u raspored EU-a CLXXV. zbog povlačenja Ujedinjene Kraljevine iz Europske unije odobrava se u ime Unije (3).

            Članak 2.
            Predsjednik Vijeća u ime Unije šalje obavijest predviđenu u Sporazumu (4).

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 13. srpnja 2021.

                  Za Vijeće

                  Predsjednik

               A. ŠIRCELJ

            (1)  Suglasnost od 23. lipnja 2021. (još nije objavljena u Službenom listu).

            (2)  Odluka Vijeća (EU) 2021/516 od 22. ožujka 2021. o potpisivanju, u ime Unije, Sporazuma u obliku razmjene pisama između Europske unije i Republike Indonezije na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uvrštene u raspored EU-a CLXXV. zbog povlačenja Ujedinjene Kraljevine iz Europske unije (SL L 104, 25.3.2021., str. 29.).

            (3)  Vidjeti stranicu 3. ovog Službenog lista.

            (4)  Glavno tajništvo Vijeća objavit će datum stupanja na snagu Sporazuma u Službenom listu Europske unije.


title: Odluka Vijeća (EU) 2021/1207 od 19. srpnja 2021. o izmjeni Odluke 2003/77/EZ o utvrđivanju višegodišnjih financijskih smjernica za upravljanje imovinom EZUČ-a u likvidaciji i, po završetku likvidacije, imovinom Istraživačkog fonda za ugljen i čelik

text:
                  22.7.2021

                  HR

                  Službeni list Europske unije

                  L 261/47

         ODLUKA VIJEĆA (EU) 2021/1207
         od 19. srpnja 2021.
         o izmjeni Odluke 2003/77/EZ o utvrđivanju višegodišnjih financijskih smjernica za upravljanje imovinom EZUČ-a u likvidaciji i, po završetku likvidacije, imovinom Istraživačkog fonda za ugljen i čelik
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Protokol br. 37 o financijskim posljedicama isteka Ugovora o EZUČ-u i o Istraživačkom fondu za ugljen i čelik, priložen Ugovoru o Europskoj uniji i Ugovoru o funkcioniranju Europske unije, a posebno njegov članak 2. stavak 2.,
         uzimajući u obzir prijedlog Europske komisije,
         uzimajući u obzir mišljenje Europskog parlamenta (1),
         budući da:

                     (1)

                     Kako bi postala klimatski neutralna do 2050., Uniji su potrebni „predvodnici u području klime i resursa” za razvoj prvih komercijalnih primjena naprednih tehnologija u ključnim industrijskim sektorima do 2030. i postupka proizvodnje čelika s nultim emisijama ugljika do 2030.

                     (2)

                     Na temelju Odluke Vijeća 2003/76/EZ (2) Komisija treba upravljati imovinom Europske zajednice za ugljen i čelik (EZUČ) u likvidaciji i, po završetku likvidacije, imovinom Istraživačkog fonda za ugljen i čelik na način koji osigurava dugoročni povrat. Odlukom Vijeća 2003/77/EZ (3) utvrđuju se višegodišnje financijske smjernice za upravljanje tom imovinom. Na temelju članka 2. Odluke 2003/77/EZ Komisija revidira ili dopunjuje te smjernice te ponovno procjenjuje njihovu primjenu i djelotvornost.

                     (3)

                     Kako bi se osigurala značajna potpora za korisne zajedničke istraživačke projekte koji imaju kritičnu masu i dodanu vrijednost Unije za poboljšanje održivosti, konkurentnosti, zdravlja, sigurnosti i uvjeta rada u sektorima povezanima s industrijom ugljena i čelika, potrebno je osigurati da se za financiranje tih projekata osiguraju plaćanja povezana s godišnje dodijeljenim sredstvima kako je definirano i utvrđeno u članku 2. Odluke 2003/76/EZ do 2027. Ta bi se plaćanja trebala financirati iz neto prihoda od ulaganja i prihoda ostvarenih prodajom dijela imovine do godišnjeg iznosa koji utvrđuje imenovana služba Komisije na temelju Odluke 2003/76/EZ i Odluke Vijeća 2008/376/EZ (4).

                     (4)

                     Iskustvo stečeno tijekom posljednjeg petogodišnjeg razdoblja provedbe financijskih smjernica (2012. – 2017.) i promjene uvjeta na financijskim tržištima pokazuju da je potrebno prilagoditi te smjernice.

                     (5)

                     Imovinom preostalom nakon povlačenja do 2027., koja je povezana s godišnje dodijeljenim sredstvima utvrđenima Odlukom 2003/76/EZ, trebalo bi upravljati na temelju dugoročnijeg razdoblja ulaganja, omogućujući njezinu daljnju diversifikaciju.

                     (6)

                     U prosjeku, ulaganjem velikog dijela imovine u dugoročnom razdoblju mogu se očekivati viši povrati, imajući na umu mogućnost povećane fluktuacije u kratkoročnom razdoblju. Neovisno o tome, ulaganjima bi se trebao nastojati osigurati dostatan iznos likvidne imovine za godišnja plaćanja koja zatraži imenovana služba Komisije na temelju Odluka 2003/76/EZ i 2008/376/EZ.

                     (7)

                     Financijskim smjernicama trebao bi se omogućiti fleksibilniji pristup u vezi s tehničkim aspektima provedbe te odrediti primjereni instrumenti ulaganja radi ostvarivanja ciljeva ulaganja.

                     (8)

                     Svaku pojedinu kategoriju imovine ne bi trebalo promatrati zasebno, već prema ulozi koju ima u diversificiranom portfelju. Diversifikacija među kategorijama imovine, povijesno gledajući, dovodi do većih povrata uz istu razinu rizika. Ta korelacija među imovinom važna je pri odlučivanju o raspodjeli imovine u kontekstu ukupnog rizika ulaganja i povrata na ulaganje.

                     (9)

                     Imovinom EZUČ-a u likvidaciji i, po završetku likvidacije, imovinom Istraživačkog fonda za ugljen i čelik trebalo bi upravljati na temelju strategije ulaganja koja bi trebala biti izražena u obliku strateške raspodjele imovine i strateške referentne vrijednosti, vodeći računa o ciljevima ulaganja i toleranciji na rizik imovine. Referentna vrijednost upraviteljima portfelja služi kao smjernica za dugoročno ulaganje, u obliku raspodjela u različite kategorije imovine.

                     (10)

                     Financijskim smjernicama trebala bi se dopustiti ulaganja u obveznice visoke likvidnosti denominirane u USD koje su izdala državna tijela, nadnacionalna tijela, državna tijela niže razine vlasti i vladine agencije kako bi se povećala diversifikacija, uz zaštitu, u odgovarajućoj mjeri, od rizika od gubitka zbog fluktuacije deviznog tečaja. Komisija bi trebala biti u mogućnosti da odluči, pod uvjetom da je računovodstveni službenik Komisije s time suglasan, o ulaganjima u drugu imovinu denominiranu u valutama drugih razvijenih gospodarstava ili drugih država članica. Te bi se odluke trebale temeljiti na potpuno potkrijepljenom prikazu prednosti dotičnog ulaganja za uspješnost imovine. Financijskim smjernicama trebao bi se proširiti opseg prihvatljivih ulaganja kako bi se ponudila mogućnost diversificirane izloženosti širim tržišnim indeksima, određenim zemljopisnim sektorima i posebnim kategorijama imovine.

                     (11)

                     Financijskim smjernicama trebali bi se dopustiti drugi financijski instrumenti kao što su budućnosni ugovori (futures), unaprijedni ugovori (forwards) i ugovori o razmjeni (swaps) u svrhu upravljanja rizicima i izloženostima kao što su kamatni rizik i valutni rizik.

                     (12)

                     Okolišne, socijalne i upravljačke prakse ulaganja postaju sve važnije i o njima bi trebalo voditi računa pri donošenju odluka o ulaganjima. Odluku 2003/77/EZ trebalo bi izmijeniti kako bi se uvele okolišne, socijalne i upravljačke prakse, uključivanjem pozitivne provjere, kojom se daje prednost uključivanju okolišnih, socijalnih i upravljačkih aspekata u odabir ulaganja, i negativne provjere, koja sadržava popis aktivnosti koje su isključene iz mogućih ulaganja u državne vrijednosne papire zbog etičkih ili moralnih razloga.

                     (13)

                     U godišnjem izvješću Komisije državama članicama o poslovima upravljanja koje obavlja na temelju financijskih smjernica trebale bi se navesti informacije o raspodjeli u različite kategorije imovine. U godišnjem izvješću trebalo bi objasniti i sve veće promjene u strateškoj raspodjeli imovine.

                     (14)

                     Odluku 2003/77/EZ trebalo bi stoga na odgovarajući način izmijeniti.

                     (15)

                     S obzirom na strukturnu povezanost s Odlukom 2003/76/EZ, ova izmjena trebala bi se primjenjivati tek od datuma početka primjene Odluke (EU) 2021/1208 (5),

               DONIJELO JE OVO ODLUKU:

            Članak 1.
            Odluka 2003/77/EZ mijenja se kako slijedi:

                        1.

                        umeće se sljedeći članak:

                           „Članak 1.a
                           Imovinom EZUČ-a u likvidaciji i, po završetku likvidacije, imovinom Istraživačkog fonda za ugljen i čelik upravlja se u svrhu osiguravanja godišnjih plaćanja unutar ograničenja godišnje dodijeljenih sredstava u iznosu od 111 milijuna EUR radi financiranja zajedničkih istraživanja u sektorima povezanima s industrijom ugljena i čelika. Godišnja plaćanja financiraju se neto prihodom od ulaganja i prihodima ostvarenima prodajom dijela imovine EZUČ-a u likvidaciji i, po završetku likvidacije, imovine Istraživačkog fonda za ugljen i čelik do godišnjeg iznosa koji utvrđuje imenovana služba Komisije na temelju Odluke 2003/76/EZ i Odluke Vijeća 2008/376/EZ (*1).

                           (*1)  Odluka Vijeća 2008/376/EZ od 29. travnja 2008. o usvajanju istraživačkog programa Istraživačkog fonda za ugljen i čelik i o višegodišnjim tehničkim smjernicama za taj program (SL L 130, 20.5.2008., str. 7.).”;"

                        2.

                        Prilog se zamjenjuje tekstom u Prilogu ovoj Odluci.

            Članak 2.
            Ova Odluka stupa na snagu dvadesetog dana od dana objave u Službenom listu Europske unije.
            Primjenjuje se od datuma početka primjene Odluke (EU) 2021/1208.

            Sastavljeno u Bruxellesu 19. srpnja 2021.

                  Za Vijeće

                  Predsjednik

               J. PODGORŠEK

            (1)  Mišljenje od 7. srpnja 2021. (još nije objavljeno u Službenom listu).

            (2)  Odluka Vijeća 2003/76/EZ od 1. veljače 2003. o mjerama potrebnim za provedbu Protokola o financijskim posljedicama isteka Ugovora o EZUČ-u i o Istraživačkom fondu za ugljen i čelik priloženog Ugovoru o osnivanju Europske zajednice (SL L 29, 5.2.2003., str. 22.).

            (3)  Odluka Vijeća 2003/77/EZ od 1. veljače 2003. o utvrđivanju višegodišnjih financijskih smjernica za upravljanje imovinom EZUČ-a u likvidaciji i, po završetku likvidacije, imovinom Istraživačkog fonda za ugljen i čelik (SL L 29, 5.2.2003., str. 25.).

            (4)  Odluka Vijeća 2008/376/EZ od 29. travnja 2008. o usvajanju istraživačkog programa Istraživačkog fonda za ugljen i čelik i o višegodišnjim tehničkih smjernicama za taj program (SL L 130, 20.5.2008., str. 7.).

            (5)  Odluka Vijeća (EU) 2021/1208 od 19. srpnja 2021. o izmjeni Odluke 2003/76/EZ o mjerama potrebnim za provedbu Protokola o financijskim posljedicama isteka Ugovora o EZUČ-u i o Istraživačkom fondu za ugljen i čelik priloženog Ugovoru o osnivanju Europske zajednice (vidjeti stranicu 54 ovoga Službenog lista).

            PRILOG
            Financijske smjernice za upravljanje imovinom EZUČ-a u likvidaciji i, po završetku likvidacije, imovinom Istraživačkog fonda za ugljen i čelik
            1.   UPOTREBA SREDSTAVA
            Imovina Europske zajednice za ugljen i čelik (EZUČ-a) u likvidaciji, koja uključuje i njezin kreditni portfelj i njezina ulaganja, upotrebljava se kada je potrebna za podmirivanje preostalih obveza EZUČ-a, u vidu njezinih nepodmirenih pozajmica, obveza nastalih iz prijašnjih operativnih proračuna i bilo kojih nepredvidivih dugovanja.
            U mjeri u kojoj imovina EZUČ-a u likvidaciji i, po završetku likvidacije, imovina Istraživačkog fonda za ugljen i čelik, nije potrebna za podmirivanje obveza kako je opisano u prvom podstavku, ta se imovina razborito ulaže u skladu s odabranim razdobljem ulaganja kako bi se ostvarili povrati koji se mogu upotrebljavati za nastavak financiranja istraživanja u sektorima povezanima s industrijom ugljena i čelika.
            Imovina EZUČ-a u likvidaciji i, po završetku likvidacije, imovina Istraživačkog fonda za ugljen i čelik upotrebljava se za osiguravanje godišnjih plaćanja unutar ograničenja godišnje dodijeljenih sredstava u iznosu od 111 milijuna EUR za istraživanja u sektorima povezanima s industrijom ugljena i čelika. Iznosi za ta plaćanja ostvaruju se neto prihodom od ulaganja. Ako taj neto prihod nije dostatan za podmirivanje iznosa godišnje dodijeljenih sredstava, on se dopunjuje prihodima ostvarenima prodajom dijela imovine EZUČ-a u likvidaciji i, po završetku likvidacije, imovine Istraživačkog fonda za ugljen i čelik. Nakon 2027. imovina Istraživačkog fonda za ugljen i čelik ulaže se tako da se osigura prihod koji se može upotrebljavati za financiranje nastavka istraživanja u sektorima povezanima s industrijom ugljena i čelika.
            2.   RAZDOBLJE, CILJ I TOLERANCIJA NA RIZIK ULAGANJA
            Imovina EZUČ-a u likvidaciji i, po završetku likvidacije, imovina Istraživačkog fonda za ugljen i čelik ulaže se u cilju očuvanja i, ako je to moguće, povećanja vrijednosti te imovine („cilj ulaganja”). Cilj ulaganja nastoji se ostvariti u razdoblju ulaganja te se ostvaruje uz visoku razinu sigurnosti.
            Imovinom se upravlja u skladu s bonitetnim pravilima i načelima dobrog financijskog upravljanja te u skladu s pravilima i postupcima koje utvrdi računovodstveni službenik Komisije.
            Cilj ulaganja ostvaruje se provedbom razborite strategije ulaganja, koja se temelji na visokom stupnju diversifikacije svih prihvatljivih kategorija imovine, zemljopisnih područja, izdavatelja i rokova dospijeća („strategija ulaganja”). Strategija ulaganja utvrđuje se uzimajući u obzir razdoblje ulaganja te kako bi se osiguralo da potrebna sredstva budu dostupna u dostatno likvidnom obliku i u skladu s potrebama.
            Strategija ulaganja temelji se na strateškoj raspodjeli imovine kojom se utvrđuju indikativne ciljne raspodjele u različite kategorije prihvatljive financijske imovine.
            Komisija stratešku raspodjelu imovine pokazuje u strateškoj referentnoj vrijednosti („referentna vrijednost”) s kojom se uspoređuje uspješnost imovine EZUČ-a u likvidaciji i, po završetku likvidacije, imovine Istraživačkog fonda za ugljen i čelik.
            Strategiju ulaganja i referentnu vrijednost predlaže Komisija, a računovodstveni službenik Komisije s time je suglasan nakon savjetovanja s Komisijinim dužnosnicima za ovjeravanje na osnovi delegiranja.
            Komisija strategiju ulaganja i referentnu vrijednost može izmijeniti u slučaju opravdano dokumentirane i motivirane promjene gospodarskih uvjeta, znatne promjene potreba i stanja instrumenata kojima se doprinosi ili znatne promjene u procjenama priljeva/odljeva. Postupak izmjene strategije ulaganja isti je kao i postupak njezina početnog donošenja.
            Strategija ulaganja utvrđuje se uzimajući u obzir razdoblje ulaganja i toleranciju na rizik imovine EZUČ-a u likvidaciji i, po završetku likvidacije, imovine Istraživačkog fonda za ugljen i čelik.
            3.   NAČELA RASPODJELE IMOVINE I PRIHVATLJIVA ULAGANJA
            Među svim kategorijama imovine i unutar njih osigurava se dostatna diversifikacija kako bi se smanjili rizici ulaganja. U načelu, što je imovina rizičnija ili manje likvidna, to bi izloženost trebala biti manje koncentrirana.
            Izloženost različitim kategorijama imovine i diversifikacija mogu se ostvariti i putem ulaganja u subjekte za zajednička ulaganja ili u proizvode kojima se trguje na burzi.
            Imovina EZUČ-a u likvidaciji i, po završetku likvidacije, imovina Istraživačkog fonda za ugljen i čelik, ulažu se samo u:

                        (a)

                        imovinu na tržištu novca denominiranu u EUR;

                        (b)

                        vrijednosne papire s fiksnim prinosom; i

                        (c)

                        regulirana zajednička ulaganja u dužničke i vlasničke instrumente.

                  Imovina EZUČ-a u likvidaciji i, po završetku likvidacije, imovina Istraživačkog fonda za ugljen i čelik izlaže se kategorijama imovine iz prethodnog podstavka ulaganjima u sljedeće instrumente ili uključivanjem u sljedeće operacije:

                        (a)

                        depozite;

                        (b)

                        instrumente tržišta novca i novčane fondove koji nude svakodnevnu likvidnost, a koji su uređeni Uredbom (EU) 2017/1131 Europskog parlamenta i Vijeća (1);

                        (c)

                        dužničke instrumente, kao što su obveznice, mjenice, zapisi i sekuritizirani instrumenti u skladu s kriterijima za jednostavnu, transparentnu i standardiziranu sekuritizaciju iz Uredbe (EU) 2017/2402 Europskog parlamenta i Vijeća (2);

                        (d)

                        subjekte za zajednička ulaganja koji su obuhvaćeni Direktivom 2009/65/EZ Europskog parlamenta i Vijeća (3), uključujući fondove čijim se udjelima trguje na burzi koji ulažu u vlasničke ili dužničke instrumente, pri čemu najveći gubici ne smiju premašiti uložene iznose;

                        (e)

                        repo ugovore, u skladu s načelom utvrđenim u članku 212. stavku 2. Uredbe (EU, Euratom) 2018/1046 Europskog parlamenta i Vijeća (4) („Financijska uredba”);

                        (f)

                        obratne repo ugovore;

                        (g)

                        operacije pozajmljivanja vrijednosnih papira kod priznatih sustava poravnanja kao što su Clearstream i Euroclear ili vodećih financijskih institucija specijaliziranih za tu vrstu operacija.

                  Izvedenice, u obliku unaprijednih i budućnosnih ugovora te ugovora o razmjeni, upotrebljavaju se isključivo u svrhu učinkovitog upravljanja portfeljem, a ne za potrebe špekuliranja ili zauzimanja pozicija s ugrađenom financijskom polugom. Te izvedenice mogu se upotrebljavati za prilagodbu trajanja, ublažavanje kreditnog ili drugog relevantnog rizika ili promjene u raspodjeli imovine u skladu s politikom ulaganja.
            Imovina EZUČ-a u likvidaciji i, po završetku likvidacije, imovina Istraživačkog fonda za ugljen i čelik može se ulagati u obveznice visoke likvidnosti denominirane u USD koje su izdali državni i nadnacionalni subjekti isključivo za potrebe diversifikacije i izloženosti drugoj krivulji kamatnih stopa. Svaki valutni rizik zaštićen je primjerenim ugovorom o razmjeni ili drugim instrumentima za zaštitu od valutnog rizika, kako je navedeno u prethodnom podstavku.
            Komisija može, pod uvjetom da je računovodstveni službenik s time suglasan, povećati opseg prihvatljivih ulaganja kako bi se uključile druge kategorije imovine i operacije ulaganja u skladu sa strategijom i ciljevima ulaganja, kao i valute drugih razvijenih gospodarstava, kako ih povremeno navodi Međunarodni monetarni fond i ako su zaštićene od valutnog rizika. Svaka odluka o uključivanju nove kategorije imovine, operacije ulaganja ili valute razvijenih gospodarstava potkrijepljena je utemeljenim obrazloženjem za svaku kategoriju imovine, operaciju ili valutu, o tome kako će proširene mogućnosti ulaganja poboljšati odnos rizika i povrata imovine EZUČ-a u likvidaciji i, po završetku likvidacije, imovine Istraživačkog fonda za ugljen i čelik. To obrazloženje uključuje procjenu operativnih kapaciteta potrebnih za potporu tim novih mogućnostima ulaganja.
            4.   OKOLIŠNI, SOCIJALNI, UPRAVLJAČKI I MORALNI ASPEKTI
            Primjenjuju se sljedeći okolišni, socijalni i upravljački kriteriji:

                        (a)

                        ulaganja u imovinu EZUČ-a u likvidaciji i, po završetku likvidacije, imovinu Istraživačkog fonda za ugljen i čelik provode se u skladu s ciljem politike Unije o poticanju održivog financiranja i socijalne pravednosti u mjeri u kojoj je to u skladu s očuvanjem kapitala imovine;

                        (b)

                        provedba politike ulaganja usklađena je sa svim relevantnim zakonodavstvom kojim se promiču financijski instrumenti u skladu s okolišnim, socijalnim i upravljačkim čimbenicima uz poštovanje svih relevantnih standarda, sustava, kriterija i postupaka utvrđenih u regulatornom okviru Unije;

                        (c)

                        Komisija se može savjetovati s tehničkom stručnom skupinom EU-a za održivo financiranje, ili s njezinim sljednikom, o provedbi okolišnih, socijalnih i upravljačkih čimbenika u strategiji ulaganja za imovinu EZUČ-a u likvidaciji i, po završetku likvidacije, imovinu Istraživačkog fonda za ugljen i čelik;

                        (d)

                        Komisija prati okolišni, socijalni i upravljački profil imovine EZUČ-a u likvidaciji i, po završetku likvidacije, imovine Istraživačkog fonda za ugljen i čelik te o njemu izvješćuje u okviru godišnjeg izvješća iz točke 7. (Postupci upravljanja).

                  Sljedeći popis aktivnosti isključuje se iz ulaganja zbog etičkih ili moralnih razloga:

                        (a)

                        ulaganja u vrijednosne papire koje su izdali subjekti za koje je, po saznanjima Komisije, pravomoćnom presudom ili konačnom upravnom odlukom utvrđeno da su se bavili jednim od sljedećeg:

                                    i.

                                    aktivnostima koje se na temelju regulatornog okvira Unije i međunarodnih konvencija i sporazuma smatraju nezakonitima ili zabranjenima zbog etičkih ili moralnih razloga;

                                    ii.

                                    aktivnostima koje su povezane s razvojem, proizvodnjom i trgovanjem streljivom ili oružjem koji su zabranjeni primjenjivim međunarodnim pravom;

                        (b)

                        ulaganja u vrijednosne papire koje su izdala poduzeća koja, prema saznanjima Komisije, ostvaruju više od 25 % svojih ukupnih godišnjih prihoda od aktivnosti navedenih u nastavku:

                                    i.

                                    aktivnosti igara na sreću (aktivnosti povezane s proizvodnjom, izradom, distribucijom, obradom, trgovinom ili softverom);

                                    ii.

                                    proizvoda i aktivnosti povezanih s duhanom (proizvodnja, distribucija, obrada i trgovina);

                                    iii.

                                    trgovanja ljudima u svrhu seksualnog iskorištavanja i povezane infrastrukture, usluga i medija.

                  5.   PRIJENOS U OPĆI PRORAČUN UNIJE
            Neto prihod od ulaganja imovine EZUČ-a u likvidaciji i, po završetku likvidacije, od imovine Istraživačkog fonda za ugljen i čelik, te prihodi ostvareni prodajom dijelova te imovine ući će u opći proračun Unije kao namjenski prihod i prenijet će se iz EZUČ-a u likvidaciji i, po završetku likvidacije, iz imovine Istraživačkog fonda za ugljen i čelik, kada je potreban za podmirivanje obveza iz proračunske linije namijenjene istraživačkim programima sektora povezanih s industrijom ugljena i čelika.
            6.   RAČUNOVODSTVO
            Upravljanje sredstvima knjiži se u godišnjoj računovodstvenoj dokumentaciji EZUČ-u u likvidaciji i, po završetku likvidacije, imovini Istraživačkog fonda za ugljen i čelik. Temelji se na računovodstvenim pravilima Komisije i prikazuje se u skladu s njima, kako ih donosi računovodstveni službenik Komisije, uzimajući u obzir specifičnu prirodu EZUČ-a u likvidaciji i, po završetku likvidacije, imovine Istraživačkog fonda za ugljen i čelik. Računovodstvenu dokumentaciju odobravat će Komisija, a ispitivati Revizorski sud. Komisija povjerava izvršenje godišnje revizije računovodstvene dokumentacije vanjskim trgovačkim društvima.
            7.   POSTUPCI UPRAVLJANJA
            Komisija obavlja, s obzirom na EZUČ u likvidaciji i, po završetku likvidacije, imovinu Istraživačkog fonda za ugljen i čelik, prethodno navedene poslove upravljanja u skladu s ovim smjernicama i prema svojim internim pravilima i postupcima koji su bili na snazi za EZUČ u vrijeme njegova raspuštanja ili kako su naknadno izmijenjeni.
            Komisija jednom godišnje sastavlja detaljno izvješće o poslovima upravljanja provedenima na temelju ovih financijskih smjernica i dostavlja ga državama članicama. U tom godišnjem izvješću Komisija navodi informacije o upotrebi različitih kategorija imovine, o razlozima zbog kojih je odabrano ulaganje u određene kategorije imovine te o uočenim rezultatima prema svakoj kategoriji imovine.

               (1)  Uredba (EU) 2017/1131 Europskog parlamenta i Vijeća od 14. lipnja 2017. o novčanim fondovima (SL L 169, 30.6.2017., str. 8.).

               (2)  Uredba (EU) 2017/2402 Europskog parlamenta i Vijeća od 12. prosinca 2017. o utvrđivanju općeg okvira za sekuritizaciju i o uspostavi specifičnog okvira za jednostavnu, transparentnu i standardiziranu sekuritizaciju te o izmjeni direktiva 2009/65/EZ, 2009/138/EZ i 2011/61/EU te uredbi (EZ) br. 1060/2009 i (EU) br. 648/2012 (SL L 347, 28.12.2017., str. 35.).

               (3)  Direktiva 2009/65/EZ Europskog parlamenta i Vijeća od 13. srpnja 2009. o usklađivanju zakona i drugih propisa u odnosu na subjekte za zajednička ulaganja u prenosive vrijednosne papire (UCITS) (preinačena) (SL L 302, 17.11.2009., str. 32.).

               (4)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).


title: Odluka Vijeća (EU) 2021/1208 od 19. srpnja 2021. o izmjeni Odluke Vijeća 2003/76/EZ o mjerama potrebnim za provedbu Protokola o financijskim posljedicama isteka Ugovora o EZUČ-u i o Istraživačkom fondu za ugljen i čelik priloženog Ugovoru o osnivanju Europske zajednice

text:
                  22.7.2021

                  HR

                  Službeni list Europske unije

                  L 261/54

         ODLUKA VIJEĆA (EU) 2021/1208
         od 19. srpnja 2021.
         o izmjeni Odluke Vijeća 2003/76/EZ o mjerama potrebnim za provedbu Protokola o financijskim posljedicama isteka Ugovora o EZUČ-u i o Istraživačkom fondu za ugljen i čelik priloženog Ugovoru o osnivanju Europske zajednice
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Protokol (br. 37) o financijskim posljedicama isteka Ugovora o EZUČ-u i o Istraživačkom fondu za ugljen i čelik priložen Ugovoru o Europskoj uniji i Ugovoru o funkcioniranju Europske unije, a posebno njegov članak 2. prvi stavak,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         uzimajući u obzir suglasnost Europskog parlamenta (1),
         u skladu s posebnim zakonodavnim postupkom,
         budući da:

                     (1)

                     Ugovor o osnivanju Europske zajednice za ugljen i čelik istekao je 23. srpnja 2002. u skladu s člankom 97. tog ugovora. Sva aktiva i pasiva Europske zajednice za ugljen i čelik (EZUČ) prenesena je na Uniju 24. srpnja 2002.

                     (2)

                     U skladu s Protokolom (br. 37) neto vrijednost aktive i pasive prema bilanci stanja EZUČ-a na dan 23. srpnja 2002. smatra se imovinom namijenjenom istraživanju u sektorima povezanima s industrijom ugljena i čelika te se naziva „EZUČ u likvidaciji” i, po okončanju postupka likvidacije, „Imovina Istraživačkog fonda za ugljen i čelik”.

                     (3)

                     Protokolom (br. 37) također se predviđa da se prihod od te imovine pod nazivom „Istraživački fond za ugljen i čelik” upotrebljava u skladu s odredbama Protokola (br. 37) i akata donesenih na temelju njega isključivo za istraživački rad koji se provodi izvan istraživačkog okvirnog programa u sektorima povezanima s industrijom ugljena i čelika.

                     (4)

                     Vijeće je 1. veljače 2003. donijelo Odluku 2003/76/EZ (2) kojom se utvrđuju pravila za provedbu Protokola (br. 37).

                     (5)

                     Zbog niskih kamatnih stopa prihodi namijenjeni za financiranje istraživačkih projekata za ugljen i čelik brzo se smanjuju. To dovodi do situacije u kojoj se ključna minimalna proračunska sredstva nužna za organizaciju godišnjeg poziva na podnošenje prijedloga za istraživački program Istraživačkog fonda za ugljen i čelik („program”) možda neće uspjeti prikupiti. Ključna minimalna proračunska sredstva za organizaciju poziva potrebna su kako bi se programom pružila sadržajna potpora za korisne suradničke istraživačke projekte koji imaju kritičnu masu i dodanu vrijednost Unije za poboljšanje održivosti, konkurentnosti, zdravlja, sigurnosti i radnih uvjeta, te za smanjenje učinka na okoliš, u sektorima povezanima s industrijom ugljena i čelika.

                     (6)

                     U Komunikaciji Europskom parlamentu, Europskom vijeću, Vijeću, Europskom gospodarskom i socijalnom odboru i Odboru regija o europskom zelenom planu Komisija se obvezala da će poduprijeti napredne tehnologije proizvodnje čistog čelika koje dovode do proizvodnje čelika s gotovo nultim emisijama ugljika do 2030. Kako bi to omogućila, Komisija se obvezala istražiti bi li se za to mogao upotrijebiti dio sredstava EZUČ-a u likvidaciji.

                     (7)

                     U Komunikaciji Europskom parlamentu, Europskom vijeću, Vijeću, Europskom gospodarskom i socijalnom odboru i Odboru regija o Planu ulaganja za europski zeleni plan Komisija je zauzela stajalište da se, radi postizanja ciljnih vrijednosti Unije, revizija pravne osnove Istraživačkog fonda za ugljen i čelik smatra potrebnom kako bi se omogućilo korištenje imovine EZUČ-a u likvidaciji i, po okončanju postupka likvidacije, imovine Istraživačkog fonda za ugljen i čelik.

                     (8)

                     Prodaja dijela imovine EZUČ-a u likvidaciji i, po okončanju postupka likvidacije, imovine Istraživačkog fonda za ugljen i čelik radi financiranja istraživačkih projekata u sektorima ugljena i čelika trebala bi se omogućiti pod uvjetom da se zadrže pričuve kako bi se zajamčilo ispunjavanje ograničenih preostalih obveza koje bi mogle nastati iz bilo kojih nepredvidivih dugovanja i pod uvjetom da se primjeren dio imovine koja više nije potrebna za jamstvo tih obveza ulaže kako bi se ostvarivali prihodi.

                     (9)

                     Prodaja dijela imovine EZUČ-a u likvidaciji i, po okončanju postupka likvidacije, imovine Istraživačkog fonda za ugljen i čelik mogla bi biti potrebna kako bi se omogućilo godišnje dodijeljena sredstva Istraživačkom fondu u iznosu od 111 milijuna EUR do 2027.Ta dodijeljena sredstva upotrebljavati će se na sljedeći način: suradnička istraživanja u sektorima ugljena i čelika financirat će se iznosom od 40 milijuna EUR godišnje, a preostalim iznosom od 71 milijun EUR financirat će se napredne tehnologije koje dovode do proizvodnje čelika s gotovo nultim emisijama ugljika te istraživački projekti za upravljanje pravednom tranzicijom zatvorenih rudnika ugljena ili onih koji su u postupku zatvaranja i povezanom infrastrukturom u skladu s mehanizmom za pravednu tranziciju i člankom 4. stavkom 2. Odluke 2003/76/EZ. Mogućnost prodaje dijela imovine EZUČ-a u likvidaciji i, po okončanju postupka likvidacije, imovine Istraživačkog fonda za ugljen i čelik ograničena je na financiranje godišnje dodijeljenih sredstava za financijske godine 2021. – 2027.

                     (10)

                     Istraživački fond za ugljen i čelik stoga se ne bi trebao financirati samo neto prihodom od ulaganja, nego i, kada je to potrebno, prihodom ostvarenim prodajom dijela imovine Istraživačkog fonda za ugljen i čelik do iznosa predviđenog za razdoblje 2021. – 2027.

                     (11)

                     Odredbe kojima se utvrđuje postupak za donošenje višegodišnjih financijskih smjernica za upravljanje imovinom i one kojima se utvrđuje postupak za donošenje višegodišnjih tehničkih smjernica za program trebalo bi izbrisati jer su obuhvaćene člankom 2. stavkom 2. Protokola (br. 37) i stoga suvišne.

                     (12)

                     Mehanizam ujednačavanja iz članka 5. stavka 2. Odluke 2003/76/EZ trebalo bi ukinuti jer je riječ o zastarjelom alatu.

                     (13)

                     U članak 1. Odluke 2003/76/EZ trebalo bi umetnuti novi stavak kojim bi se omogućilo otpisivanje tražbina na temelju načela iz članka 101. stavka 2. prvog podstavka Uredbe (EU, Euratom) 2018/1046 Europskog parlamenta i Vijeća (3) („Financijska uredba”).

                     (14)

                     Odluku Vijeća 2003/76/EZ trebalo bi stoga na odgovarajući način izmijeniti,

               DONIJELO JE OVO ODLUKU:

            Članak 1.
            Odluka Vijeća 2003/76/EZ mijenja se kako slijedi:

                        1.

                        u članak 1. umeće se sljedeći stavak:

                           „1.a   Čak i prije nego iscrpi sva navedena sredstva, Komisija otpisuje tražbine u sljedećim slučajevima:

                                       (a)

                                       ako bi predviđeni trošak naplate bio veći od iznosa koji treba naplatiti, a otpisivanjem se ne bi naštetilo ugledu Unije;

                                       (b)

                                       ako se tražbina ne može naplatiti jer je dužnik nesolventan ili zato što je u tijeku neki drugi postupak u slučaju nesolventnosti;

                                       (c)

                                       ako naplata nije u skladu s načelom proporcionalnosti.”;

                        2.

                        članak 2. zamjenjuje se sljedećim:

                           „Članak 2.

                              1.   Komisija upravlja imovinom na način koji osigurava da se do 2027. očuva godišnje dodijeljena sredstva Istraživačkom fondu za ugljen i čeliku u iznosu od 111 milijuna EUR za financiranje istraživanja u sektorima povezanima s industrijom ugljena i čelika te u iznosu od 40 milijuna EUR za financiranje suradničkih istraživanja u tim sektorima i u iznosu od 71 milijun EUR za financiranje naprednih tehnologija koje dovode do proizvodnje čelika s gotovo nultim emisijama ugljika te istraživačkih projekata za upravljanje pravednom tranzicijom zatvorenih rudnika ugljena ili onih koji su u postupku zatvaranja i povezanom infrastrukturom u skladu s mehanizmom za pravednu tranziciju i člankom 4. stavkom 2. Nakon 2027. Komisija upravlja imovinom na način koji osigurava dugoročni povrat. Imovina se ulaže u cilju njezina očuvanja i, kada je to moguće, povećanja njezine vrijednosti.

                              2.   Godišnje dodijeljena sredstva u iznosu od 111 milijuna EUR sastoje se od neto prihoda od ulaganja i, ako to nije dovoljno, prodaje dijela imovine EZUČ-a u likvidaciji i, po okončanju postupka likvidacije, imovine Istraživačkog fonda za ugljen i čelik.”;

                        3.

                        članak 3. zamjenjuje se sljedećim:

                           „Članak 3.

                              1.   Svake se godine sastavljaju račun dobiti i gubitka, bilanca stanja i financijsko izvješće kako bi se, odvojeno od ostalog financijskog poslovanja Unije, prikazali postupci likvidacije iz članka 1. te transakcije ulaganja i postupci upravljanja imovinom iz članka 2.
                              Ti financijski izvještaji prilažu se financijskim izvještajima koje Komisija sastavlja godišnje na temelju članka 318. UFEU-a i Uredbe (EU, Euratom) 2018/1046 Europskog parlamenta i Vijeća (*1) („Financijska uredba”).

                              2.   Ovlasti Europskog parlamenta, Vijeća i Revizorskog suda u pogledu kontrole i davanja razrješnice kako je navedeno u Ugovoru o funkcioniranju Europske unije i Financijskoj uredbi primjenjuju se na postupke iz stavka 1. ovoga članka.

                           (*1)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).”;"

                        4.

                        članak 4. mijenja se kako slijedi:

                                    (a)

                                    stavak 1. zamjenjuje se sljedećim:

                                       „1.   Neto prihod od ulaganja predviđen na temelju članka 2. i prihod ostvaren prodajom dijela imovine čine prihod općeg proračuna Unije. Taj je prihod namijenjen posebnoj svrsi, odnosno financiranju istraživačkih projekata u sektorima povezanima s industrijom ugljena i čelika koji nisu obuhvaćeni istraživačkim okvirnim programom. Taj prihod čini Istraživački fond za ugljen i čelik, kojim upravlja Komisija.”;

                                    (b)

                                    stavak 3. briše se;

                        5.

                        u članku 5. stavak 2. briše se;

                        6.

                        Prilog se briše.

            Članak 2.
            Ova Odluka stupa na snagu dvadesetog dana od dana objave u Službenom listu Europske unije.

            Članak 3.
            Ova je Odluka upućena državama članicama.

            Sastavljeno u Bruxellesu 19. srpnja 2021.

                  Za Vijeće

                  Predsjednik

               J. PODGORŠEK

            (1)  Suglasnost od 7. srpnja 2021. (još nije objavljena u Službenom listu).

            (2)  Odluka Vijeća 2003/76/EZ od 1. veljače 2003. o mjerama potrebnim za provedbu Protokola o financijskim posljedicama isteka Ugovora o EZUČ-u i o Istraživačkom fondu za ugljen i čelik priloženog Ugovoru o osnivanju Europske zajednice (SL L 29, 5.2.2003., str. 22.).

            (3)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).


title: Odluka Europskog nadzornog tijela za bankarstvo EBA DC 397 od 25. lipnja 2021. o izmjeni Odluke EBA DC 151 kojom se potvrđuje da se netražene kreditne procjene određenih VIPKR-ova kvalitativno ne razlikuju od njihovih zatraženih kreditnih procjena 2021/C 293/03

text:
                  23.7.2021

                  HR

                  Službeni list Europske unije

                  C 293/3

         ODLUKA EUROPSKOG NADZORNOG TIJELA ZA BANKARSTVO EBA DC 397
         od 25. lipnja 2021.
         o izmjeni Odluke EBA DC 151 kojom se potvrđuje da se netražene kreditne procjene određenih VIPKR-ova kvalitativno ne razlikuju od njihovih zatraženih kreditnih procjena
         (2021/C 293/03)
         ODBOR NADZORNIH TIJELA,
         Uzimajući u obzir Uredbu (EU) br. 1093/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za bankarstvo), kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (1),
         uzimajući u obzir članak 138. Uredbe (EU) br. 575/2013 Europskog parlamenta i Vijeća (2),
         budući da:

                     (1)

                     Člankom 138. Uredbe (EU) br. 575/2013 dopušta se upotreba netraženih kreditnih procjena vanjske institucije za procjenu kreditnog rizika („VIPKR”) za potrebe određivanja pondera rizika koji se dodjeljuju imovini i izvanbilančnim stavkama za potrebe izračuna kapitalnih zahtjeva, što podliježe potvrdi EBA-e da se netražene kreditne procjene tog VIPKR-a kvalitativno ne razlikuju od zatraženih kreditnih procjena istog VIPKR-a. U skladu s istim člankom, od EBA-e se zahtijeva da odbije ili opozove navedenu potvrdu posebno ako je VIPKR upotrijebio netraženu kreditnu procjenu kako bi izvršio pritisak na subjekt koji rangira da zatraži kreditnu procjenu ili druge usluge. U skladu s tim, Odluka EBA DC 151 kojom se potvrđuje da se netražene kreditne procjene određenih VIPKR-ova kvalitativno ne razlikuju od njihovih zatraženih kreditnih procjena (3) objavljena je 22. srpnja 2016. Nadalje, Odluka EBA DC 151 izmijenjena je kako bi odražavala procjenu iz članka 138. Uredbe (EU) br. 575/2013 i za VIPKR-ove registrirane ili certificirane nakon objave Odluke EBA DC 151 i za jedan VIPKR koji je počeo nuditi netražene kreditne procjene nakon objave te odluke te kako bi se uklonila upućivanja na tijelo koje je prestalo ispunjavati uvjete za VIPKR od izdavanja Odluke EBA DC 151. U skladu s tim, Odluka EBA DC 195 o izmjeni Odluke EBA-e kojom se potvrđuje da se netražene kreditne procjene određenih VIPKR-ova kvalitativno ne razlikuju od njihovih zatraženih kreditnih procjena (4) objavljena je 28. srpnja 2017.

                     (2)

                     Nakon objavljivanja Odluke EBA DC 195 registrirani su novi VIPKR-ovi, za koje je također potrebno provesti procjenu iz članka 138. Uredbe (EU) br. 575/2013. Nadalje, od objavljivanja Odluke EBA DC 195 povučena je registracija agencije za kreditni rejting triju VIPKR-ova, koji stoga više ne ispunjavaju zahtjeve definicije VIPKR-a iz članka 4. stavka 1. točke 98. Uredbe (EU) br. 575/2013. Kao rezultat navedenih promjena, potrebno je provesti procjenu iz članka 138. Uredbe (EU) br. 575/2013 i za novoregistrirane VIPKR-ove te ukloniti upućivanja na tijela koja su prestala ispunjavati uvjete za VIPKR od izdavanja Odluke EBA DC 195.

                     (3)

                     Dotični VIPKR-ovi upoznati su s namjerom EBA-e da donese ovu odluku i imali su priliku izraziti svoja mišljenja o odluci.

                     (4)

                     Sukladno tome potrebno je izmijeniti Odluku EBA DC 151,

               ODLUČIO JE KAKO SLIJEDI:

            Članak 1.
            Prilog Odluci EBA DC 151 zamjenjuje se tekstom iz Priloga ovoj Odluci.

            Članak 2.
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Parizu 25. lipnja 2021.

                  Za Odbor nadzornih tijela

               José Manuel CAMPA

                  predsjednik

            (1)  SL L 331, 15.12.2010., str. 12.

            (2)  Uredba (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (SL L 176, 27.6.2013., str. 1.).

            (3)  SL C 266, 22.7.2016., str. 4.

            (4)  SL C 244, 28.7.2017., str. 3.

            PRILOG
            Vanjske institucije za procjenu kreditnog rizika (VIPKR-ovi) za čije je netražene kreditne procjene EBA potvrdila da se kvalitativno ne razlikuju od njihovih zatraženih kreditnih procjena za potrebe članka 138. Uredbe (EU) br. 575/2013

                        ARC Ratings S.A.

                        Axesor Risk Management S.L.

                        Banque de France

                        BCRA – Credit Rating Agency AD

                        Capital Intelligence Ratings Ltd

                        Cerved Rating Agency S.p.A.

                        Creditreform Rating AG

                        CRIF Ratings S.r.l.

                        DBRS Rating GmbH

                        Egan-Jones Ratings Co.

                        EuroRating Sp. z o.o.

                        Fitch Ratings Ireland Limited

                        GBB-Rating Gesellschaft fuer Bonitaets-beurteilung GmbH

                        HR Ratings de México, S.A. de C.V.

                        ICAP S.A.

                        INBONIS S.A.

                        Japan Credit Rating Agency Ltd

                        Kroll Bond Rating Agency Europe Limited

                        modeFinance S.r.l.

                        Moody’s Investors Service

                        QIVALIO SAS (bivši Spread Research)

                        Rating-Agentur Expert RA GmbH

                        Scope Ratings GmbH

                        Scope Hamburg GmbH

                        S&P Global Ratings Europe Limited


title: Odluka (EU) 2021/1274 Europske središnje banke od 27. srpnja 2021. o daljnjem prenošenju ovlasti za donošenje određenih odluka koje se odnose na akreditaciju proizvođača i određenih ovlasti u vezi s postupcima akreditacije akreditiranih proizvođača te o stavljanju izvan snage Odluke (EU) 2016/1975 (ESB/2021/32)

text:
                  2.8.2021

                  HR

                  Službeni list Europske unije

                  L 278/1

         ODLUKA (EU) 2021/1274 EUROPSKE SREDIŠNJE BANKE
         od 27. srpnja 2021.
         o daljnjem prenošenju ovlasti za donošenje određenih odluka koje se odnose na akreditaciju proizvođača i određenih ovlasti u vezi s postupcima akreditacije akreditiranih proizvođača te o stavljanju izvan snage Odluke (EU) 2016/1975 (ESB/2021/32)
         IZVRŠNI ODBOR EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije, a posebno njegov članak 128. stavak 1.,
         uzimajući u obzir Statut Europskog sustava središnjih banaka i Europske središnje banke, a posebno njegov članak 16.,
         uzimajući u obzir Odluku (EU) 2020/637 Europske središnje banke od 27. travnja 2020. o postupcima za akreditaciju za proizvođače zaštićenih elemenata eura i elemenata eura (ESB/2020/24) (1), a posebno njezin članak 20. stavke 2. i 3.
         budući da:

                     (1)

                     U skladu s člankom 20. stavkom 1. Odluke (EU) 2020/637 (ESB/2020/24), Izvršni odbor nadležan je za donošenje svih odluka koje se odnose na akreditaciju proizvođača u skladu s člankom 6. stavcima 1., 3. i 7., člancima 7. i 10., člankom 14. stavcima 1. i 4. te člancima od 16. do 19. te Odluke. Člankom 20. stavkom 2. Odluke (EU) 2020/637 (ESB/2020/24) omogućuje se Izvršnom odboru da dalje prenosi posebne ovlasti za donošenje odluka jednom od svojih članova radi donošenja određenih odluka koje se odnose na akreditaciju proizvođača. Osim toga, u skladu s člankom 20. stavkom 3. Odluke (EU) 2020/637 (ESB/2020/24), Izvršni odbor može također dalje prenositi posebne ovlasti za donošenje odluka na operativnu razinu Europske središnje banke (ESB).

                     (2)

                     Kako bi se dodatno pojednostavnili postupci akreditacije, ovlasti za donošenje svih odluka koje se odnose na akreditaciju proizvođača u skladu s člankom 6. stavcima 1., 3. i 7. te člankom 7. Odluke (EU) 2020/637 (ESB/2020/24) trebalo bi dalje prenijeti članu Izvršnog odbora kojem uprava Novčanice dostavlja izvješća. Osim toga, postupke u vezi s aktivnostima akreditiranih proizvođača, za koje je potrebna prethodna pisana suglasnost ESB-a u skladu s člankom 10. stavkom 1. Odluke (EU) 2020/637 (ESB/2020/24), trebalo bi pojednostavniti daljnjim prenošenjem ovlasti za davanje takve prethodne pisane suglasnosti na operativnu razinu uprave Novčanice.

                     (3)

                     Važni slučajevi neusklađenosti utvrđeni tijekom inspekcije akreditiranih proizvođača mogu zahtijevati prestanak odgovarajuće aktivnosti sa zaštićenim elementom eura s trenutačnim učinkom. Kako bi se ESB-u olakšala brza reakcija, odluke o takvim prestancima trebalo bi dalje prenijeti na operativnu razinu uprave Novčanice.

                     (4)

                     Odluka (EU) 2016/1975 Europske središnje banke(ESB/2016/39) (2) odnosi se na nadležnosti Izvršnog odbora u skladu s člankom 3. stavkom 2. Odluke ESB/2013/54 Europske središnje banke (3). Odluka ESB/2013/54 stavljena je izvan snage Odlukom (EU) 2020/637 (ESB/2020/24). Radi jasnoće potrebno je također staviti izvan snage Odluku (EU) 2016/1975 (ESB/2016/39).

                     (5)

                     Kako bi se osigurala kolektivna odgovornost Izvršnog odbora, sve odluke koje donese član Izvršnog odbora na kojeg je odobreno daljnje prenošenje ili koje se donesu na operativnoj razini uprave Novčanice u skladu s odlukom o daljnjem prenošenju trebalo bi svake godine dostaviti Izvršnom odboru,

               DONIO JE OVU ODLUKU:

            Članak 1.
            Daljnje prenošenje ovlasti za akreditiranje proizvođača i davanje prethodne pisane suglasnosti ESB-a

               1.   Izvršni odbor dalje prenosi ovlast za donošenje svih odluka koje se odnose na akreditaciju proizvođača u skladu s člankom 6. stavcima 1., 3. i 7. i člankom 7. Odluke (EU) 2020/637 (ESB/2020/24) članu Izvršnog odbora kojem uprava Novčanice dostavlja izvješće.

               2.   Izvršni odbor dalje prenosi ovlast davanja prethodne pisane suglasnosti ESB-a u skladu s člankom 10. stavkom 1. Odluke (EU) 2020/637 (ESB/2020/24) u slučajevima u kojima je akreditirani proizvođač ispunio sve odgovarajuće zahtjeve za akreditaciju u skladu s člancima 3. i 4. te Odluke i sve odgovarajuće obveze u skladu s člankom 9. iste Odluke, direktoru uprave Novčanice i voditelju Odjela upravljanja novčanicama.

            Članak 2.
            Daljnje prenošenje ovlasti za donošenje odluka o trenutačnom prekidu aktivnosti sa zaštićenim elementom eura
            Izvršni odbor dalje prenosi ovlast za donošenje odluka kojima se od akreditiranog proizvođača zahtijeva prekid odgovarajuće aktivnosti sa zaštićenim elementom eura s trenutačnim učinkom u skladu s člankom 14. stavkom 1. Odluke (EU) 2020/637 (ESB/2020/24) na dva člana osoblja uprave Novčanice koji su ovlašteni za provođenje inspekcija u skladu s člankom 11. te Odluke.

            Članak 3.
            Obveza izvješćivanja

               1.   Član Izvršnog odbora kojem uprava Novčanice dostavlja izvješća dužan je Izvršnom odboru dostaviti godišnje izvješće o odlukama donesenim u skladu s člankom 1. stavkom 1. tijekom prethodne kalendarske godine, osim ako takve odluke nisu donesene.

               2.   Uprava Novčanice dostavlja Izvršnom odboru godišnje izvješće o odlukama donesenim tijekom prethodne godine u skladu s člankom 1. stavkom 2.i člankom 2., osim ako takve odluke nisu donesene.

            Članak 4.
            Stavljanje izvan snage
            Odluka (EU) 2016/1975 (ESB/2016/39) stavlja se izvan snage.

            Članak 5.
            Stupanje na snagu
            Ova Odluka stupa na snagu na dan kada su o njoj obaviješteni adresati.

            Članak 6.
            Adresati
            Ova je Odluka upućena proizvođačima i akreditiranim proizvođačima zaštićenih elemenata eura i elemenata eura.

            Sastavljeno u Frankfurtu na Majni 27. srpnja 2021.

                  Predsjednica ESB-a

               Christine LAGARDE

            (1)  SL L 149, 12.5.2020., str. 12.

            (2)  Odluka (EU) 2016/1975 Europske središnje banke od 8. studenoga 2016. o daljnjem delegiranju ovlasti za dodjelu povremene akreditacije (ESB/2016/39) (SL L 304, 11.11.2016., str. 9.).

            (3)  Odluka ESB/2013/54 Europske središnje banke od 20. prosinca 2013. o postupcima za akreditaciju za proizvođače zaštićenih elemenata eura i elemenata eura i o izmjeni Odluke ESB/2008/3 (SL L 57, 27.2.2014., str. 29.).


title: Odluka Vijeća (ZVSP) 2021/1278 od 30. srpnja 2021. o izmjeni Odluke (ZVSP) 2019/1720 o mjerama ograničavanja s obzirom na stanje u Nikaragvi

text:
                  2.8.2021

                  HR

                  Službeni list Europske unije

                  LI 277/24

         ODLUKA VIJEĆA (ZVSP) 2021/1278
         od 30. srpnja 2021.
         o izmjeni Odluke (ZVSP) 2019/1720 o mjerama ograničavanja s obzirom na stanje u Nikaragvi
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 14. listopada 2019. donijelo Odluku (ZVSP) 2019/1720 (1) o mjerama ograničavanja s obzirom na stanje u Nikaragvi.

                     (2)

                     Visoki predstavnik Unije za vanjske poslove i sigurnosnu politiku („Visoki predstavnik”) 10. lipnja 2021. dao je izjavu u ime Unije u kojoj osuđuje aktivnosti nikaragvanskih vlasti protiv oporbenih stranaka, medija, novinara i drugih medijskih djelatnika, boraca za ljudska prava i civilnog društva, među ostalim sustavnim pritvaranjem i uhićenjem potencijalnih predsjedničkih kandidata i vođa oporbe. Visoki predstavnik naveo je da je Unija s obzirom na stanje u Nikaragvi spremna upotrijebiti sve instrumente, uključujući nametanje dodatnih mjera ograničavanja.

                     (3)

                     Budući da je stanje u Nikaragvi i dalje ozbiljno, osam osoba trebalo bi uključiti na popis fizičkih i pravnih osoba, subjekata i tijela koji podliježu mjerama ograničavanja naveden u Prilogu Odluci (ZVSP) 2019/1720.

                     (4)

                     Prilog Odluci (ZVSP) 2019/1720 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Prilog Odluci (ZVSP) 2019/1720 mijenja se kako je navedeno u Prilogu ovoj Odluci.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 30. srpnja 2021.

                  Za Vijeće

                  Predsjednik

               G. DOVŽAN

            (1)  Odluka Vijeća (ZVSP) 2019/1720 od 14. listopada 2019. o mjerama ograničavanja s obzirom na stanje u Nikaragvi (SL L 262, 15.10.2019., str. 58.).

            PRILOG
            Sljedeće osobe dodaju se na popis fizičkih i pravnih osoba, subjekata i tijela naveden u Prilogu Odluci (ZVSP) 2019/1720:

                           Ime i prezime

                           Identifikacijski podaci

                           Razlozi

                           Datum uvrštenja na popis

                           „7.

                           Rosario María MURILLO ZAMBRANA
                           Drugo ime: Rosario María MURILLO DE ORTEGA

                           Položaj(i): potpredsjednica Republike Nikaragve (od 2017.), supruga predsjednika Daniela Ortege
                           Datum rođenja: 22. lipnja 1951.
                           Mjesto rođenja: Managua, Nikaragva
                           Spol: ženski
                           Državljanstvo: nikaragvansko
                           Broj putovnice: A00000106 (Nikaragva)

                           Potpredsjednica Nikaragve, prva dama Nikaragve i predvodnica Sandinističke mladeži. Prema tvrdnjama predsjednika Daniela Ortege, Rosario María Murillo Zambrana s njim dijeli polovicu ovlasti. Imala je odlučujuću ulogu u poticanju i opravdavanju represije nad demonstracijama oporbe koju je nacionalna policija Nikaragve provodila 2018. U lipnju 2021. javno je prijetila oporbi u Nikaragvi i diskreditirala neovisne novinare.
                           Stoga je odgovorna za teška kršenja ljudskih prava, represiju nad civilnim društvom i demokratskom oporbom te podrivanje demokracije u Nikaragvi.

                           2.8.2021.

                           8.

                           Gustavo Eduardo PORRAS CORTES

                           Položaj(i): predsjednik Nacionalne skupštine Republike Nikaragve (od siječnja 2017.)
                           Datum rođenja: 11. listopada 1954.
                           Mjesto rođenja: Managua, Nikaragva
                           Spol: muški
                           Državljanstvo: nikaragvansko

                           Predsjednik Nacionalne skupštine Nikaragve od siječnja 2017. i član nacionalnog vodstva Sandinističke fronte nacionalnog oslobođenja (FSLN) od 1996. U svojstvu predsjednika Nacionalne skupštine Nikaragve odgovoran je za promicanje donošenja nekoliko represivnih pravnih akata, među kojima su zakon o amnestiji kojim se isključuje istraga protiv počinitelja masovnih kršenja ljudskih prava u 2018. i zakoni kojima se potkopava sloboda i demokratski proces u Nikaragvi.
                           Stoga je odgovoran za represiju nad civilnim društvom i demokratskom oporbom te ozbiljno podrivanje demokracije i vladavine prava u Nikaragvi.

                           2.8.2021.

                           9.

                           Juan Antonio VALLE VALLE

                           Položaj(i): vođa u nikaragvanskoj nacionalnoj policiji
                           Čin: general / viši povjerenik
                           Datum rođenja: 4. svibnja 1963.
                           Mjesto rođenja: Matagalpa, Nikaragva
                           Spol: muški
                           Državljanstvo: nikaragvansko

                           Kao vođa u činu višeg povjerenika (drugi najviši čin) nikaragvanske nacionalne policije (NNP) i u okviru vodeće funkcije u policiji u Managui Juan Antonio Valle Valle odgovoran je za opetovane radnje policijske brutalnosti i prekomjernu uporabu sile, što je dovelo do smrti stotina civila, za proizvoljna uhićenja i pritvaranja, za kršenja slobode izražavanja i sprečavanja prosvjeda protiv vlade.
                           Stoga je odgovoran za teška kršenja ljudskih prava i represiju nad civilnim društvom i demokratskom oporbom u Nikaragvi.

                           2.8.2021.

                           10.

                           Ana Julia GUIDO OCHOA
                           Drugo ime: Ana Julia GUIDO DE ROMERO

                           Položaj(i): javna tužiteljica Republike Nikaragve
                           Datum rođenja: 16. veljače 1959.
                           Mjesto rođenja: Matagalpa, Nikaragva
                           Spol: ženski
                           Državljanstvo: nikaragvansko

                           U svojstvu javne tužiteljice, najviše državne službenice u uredu javnog tužitelja, Ana Julia Guido Ochoa, koja odana Orteginu režimu, odgovorna je za politički motiviran progon brojnih prosvjednika i članova političke oporbe. Osnovala je specijaliziranu jedinicu koja je lažirala optužbe protiv prosvjednika i podizala optužnice protiv njih. Osim toga, odgovorna je za diskvalifikaciju glavnog oporbenog kandidata za opće izbore za javnu funkciju.
                           Stoga je odgovorna za teška kršenja ljudskih prava, represiju nad civilnim društvom i demokratskom oporbom te podrivanje demokracije i vladavine prava u Nikaragvi.

                           2.8.2021.

                           11.

                           Fidel de Jesús DOMÍNGUEZ ÁLVAREZ

                           Položaj(i): šef policije u Leonu, glavni povjerenik nacionalne policije
                           Datum rođenja: 21. ožujka 1960.
                           Spol: muški
                           Državljanstvo: nikaragvansko

                           U svojstvu šefa policije u Leonu od 23. kolovoza 2018. Fidel de Jesús Domínguez Alvarez odgovoran je za brojna teška kršenja ljudskih prava, osobito proizvoljna uhićenja i pritvaranja, uključujući otmicu članova obitelji političkog protivnika, prekomjernu uporabu sile i kršenja slobode izražavanja i slobode medija.
                           Stoga je odgovoran za teška kršenja ljudskih prava i represiju nad civilnim društvom i demokratskom oporbom.

                           2.8.2021.

                           12.

                           Alba Luz RAMOS VANEGAS

                           Položaj(i): predsjednica Vrhovnog suda Republike Nikaragve
                           Datum rođenja: 3. lipnja 1949.
                           Spol: ženski
                           Državljanstvo: nikaragvansko
                           Broj putovnice: A0009864 (Nikaragva)

                           Kao predsjednica Vrhovnog suda Nikaragve odgovorna je za instrumentalizaciju pravosuđa u korist interesa Ortegina režima selektivnom kriminalizacijom oporbenih aktivnosti, perpetuiranjem kršenja pravâ na zakonito postupanje, proizvoljnim uhićenjima te diskvalifikacijom političkih stranaka i oporbenih kandidata.
                           Stoga je odgovorna za teška kršenja ljudskih prava, represiju nad civilnim društvom i demokratskom oporbom te ozbiljno podrivanje vladavine prava u Nikaragvi.

                           2.8.2021.

                           13.

                           Juan Carlos ORTEGA MURILLO

                           Položaj(i): direktor postaje Canal 8 i društva Difuso Comunicaciones. Vođa sandinističkog pokreta „4. svibnja”, sin predsjednika i potpredsjednice Republike Nikaragve
                           Datum rođenja: 17. listopada 1982.
                           Državljanstvo: nikaragvansko

                           Sin predsjednika Daniela Ortege i prve dame i potpredsjednice Rosario Murillo. Direktor jedne od glavnih propagandnih televizijskih postaja, Canala 8, i vođa sandinističkog pokreta „4. svibnja”. Na svojem položaju doprinosio je ograničavanju slobode izražavanja i slobode medija. Javno je prijetio nikaragvanskim poduzetnicima koji se protive Orteginu režimu. Stoga je odgovoran za podrivanje demokracije i represiju nad civilnim društvom u Nikaragvi. Budući da je sin potpredsjednice Rosario Murillo, povezan je s osobama odgovornima za teška kršenja ljudskih prava i represiju nad civilnim društvom u Nikaragvi.

                           2.8.2021.

                           14.

                           Bayardo ARCE CASTAÑO

                           Položaj(i): gospodarski savjetnik predsjednika Republike Nikaragve
                           Datum rođenja: 21. ožujka 1950.
                           Spol: muški
                           Državljanstvo: nikaragvansko

                           Na funkciji gospodarskog savjetnika predsjednika Daniela Ortege Bayardo Arce Castano ima znatan utjecaj na politike Ortegina režima. Stoga je povezan s osobama odgovornima za teška kršenja ljudskih prava u Nikaragvi.
                           Podržao je izradu zakonodavstva kojim se oporbenim kandidatima onemogućuje sudjelovanje na izborima. Stoga je odgovoran za represiju nad civilnim društvom i demokratskom oporbom.

                           2.8.2021.”